《初晴》
明代·张慎言

岂不念摇落，中怀无所名。
愁非缘滞雨，喜却为新晴。
夕照佳难久，秋高响易生。
少年当此日，襟抱积空盈。

作者简介：（1578—1646）明山西阳城人，字金铭，号藐姑。为诸生时，遍游吴越名胜。万历三十八年进士。除寿张知县，调曹县。泰昌时，擢御史。天启初出督畿辅屯田，言天津、静海、兴济间，沃野可垦。以疏荐赵南星，劾冯铨，遭陷害，戍肃州。崇祯时起故官，擢刑部侍郎，以谳狱不称旨，落职。再起为工部侍郎，调南京吏部尚书。福王立，命理部事，上中兴十议。为勋臣刘孔昭等指为“奸邪”，乞休。国亡后，疽发背卒。有《泊水斋文钞》。